**MINISTERUL MEDIULUI, APELOR ŞI PĂDURILOR**

Direcția politici și strategii silvicultură

Nr. .........../ID/………….2020

**SE APROBĂ**

**SECRETAR DE STAT**

**Gelu PUIU**

**REFERAT DE APROBARE**

1. **Situația actuală**

Prin Ordonanța de urgență a Guvernului nr. 139/2002 privind desfiinţarea Societăţii Naţionale „Cai de Rasă” - S.A. şi preluarea patrimoniului acesteia de către Regia Naţională a Pădurilor, aprobată cu modificări prin Legea nr. 24/2003, cu modificările și completările ulterioare, activitatea de creștere, exploatare și ameliorare a cabalinelor din patrimoniul statului a intrat in portofoliul activităților administrate de Regia Națională a Pădurilor-Romsilva.

Astfel, potrivit art. 6 alin.(1) și (3) din Ordonanța de urgență a Guvernului nr. 139/2002, aprobată cu modificări prin Legea nr. 24/2003, cu modificările și completările ulterioare:

*„(1) Cheltuielile pentru intreținerea cabalinelor din Herghelia Națională, in număr maxim de 2060 capete cabaline, care sunt proprietate publică a statului, patimoniu genetic național, precum și cheltuielile pentru promovarea in Herghelia Națională a cabalinelor necesare pentru improspătarea acesteia se finanțează de la bugetul de stat, prin bugetul autorității publice centrale care răspunde de silvicultură și prin bugetul Regiei Naționale a Pădurilor-Romsilva.*

*……………………………*

*(3) Prețurile pentru cabalinele promovate in Herghelia Națională, precum și normele de cheltuieli pentru intreținerea cabalinelor care fac parte din categoria Herghelia Națională, finanțate de la bugetul de stat, se aprobăprin ordin al autorității publice centrale care răspunde de silvicultură.”*

În prezent, normele de cheltuieli pentru întreținerea cabalinelor din patrimoniul public al statului, înscrise în Herghelia Națională, se decontează conform prevederilor aprobate prin Ordinul ministrului agriculturii, pădurilor și dezvoltării rurale nr. 564/2006, iar prețurile pentru cabalinele promovate în Herghelia Națională sunt aprobate prin Ordinul ministrului agriculturii, pădurilor și dezvoltării rurale nr. 718/2006.

Potrivit Hotărârii Guvernului nr. 43/2020 privind organizarea și funcționarea Ministerului Mediului, Apelor și Pădurilor, art. 6. pct. I. subpct.(1) lit. q): *„În realizarea funcțiilor sale, Ministerul Mediului, Apelor și Pădurilor îndeplinește, în condițiile legii, următoarele atribuții: I. în exercitarea funcției de strategie și planificare (...) 1. elaborează, actualizează și coordonează aplicarea strategiilor, planurilor și programelor din domeniile sale de activitate, după cum urmează: (...) q) Programul național de ameliorare genetică a cabalinelor, conservare a patrimoniului genetic național, constituit din totalitatea populațiilor de cabaline cu valoare genetică ridicată, de creștere, ameliorare, calificare și perfecționare a efectivelor de cabaline în rasă pură;”*

*Potrivit anexei nr. 2, punctul 2, din Hotărârea Guvernului nr.43/2020, Regia Națională a Pădurilor-Romsilva funcționează sub autoritatea Ministerului Mediului, Apelor și Pădurilor.*

Cabalinele din Herghelia Națională, administrate de Regia Națională a Pădurilor-Romsilva, sunt proprietate publică a statului și primesc o alocație zilnică de intreținere care cuprinde cheltuielile pentru producerea, menținerea și imbunătățirea calității fondului genetic, respectiv salariile ingrijitorilor de bază și auxiliari și contribuțiile aferente acestora, datorate de angajator potrivit legii, cheltuielile pentru furaje, materiale și obiecte de inventar, serviciile prestate de terți, cheltuielile indirecte și o cotă de 15% din cheltuielile generale ale Direcției de creștere, exploatare și ameliorare a cabalinelor.

Alocația zilnică trebuie să se deconteze administratorului la valoarea efectivă a cheltuielilor nominalizate în lege. De asemenea prețurile cabalinelor promovate în Herghelia Națională trebuie să reflecte cheltuielile efective care se înregistrează pentru obținerea mânjilor, creșterea tineretului cabalin până la vârsta de 3 ani și activitatea de dresaj a tineretului cabalin pentru a îndeplini „*Criteriile de bonitare privind aprecierea cabalinelor de reproducție”* publicate în Monitorul Oficial nr. 571 din 29 iulie 2008, emise în temeiul art. 7 din Normele metodologice de aplicare a Legii Calului nr. 389/2005.

1. **Motivul emiterii ordinului.**

Modificarea cadrului juridic care reglementează nominalizarea autorității publice centrale care răspunde de activitatea de creștere, exploatare și ameliorare a cabalinelor din patrimoniul statului, așa cum s-a precizat la punctul 1.

Cuantumul valoric al alocațiilor de hrană pentru cabalinele din Herghelia Națională, stabilite in anul 2006, au rămas neschimbate până astăzi in condițiile in care cheltuielile cu salariile ingrijitorilor și ale personalului auxiliar au crescut de 6 ori iar celelalte cheltuieli s-au dublat.

Cuantumurile la care se decontează în prezent alocațiile de hrană și cuantumurile calculate prin aplicarea ratei inflației pe perioada ianuarie 2006 - Iunie 2019 (IPC=159,54%), sunt următoarele:

- armăsar pepinier: **17,23 lei/zi** și 27,49 lei/zi

- iapă mamă: **11,68 lei/zi** și 18,63 lei/zi

- armăsar de montă publică, in depozit: **15,86 lei/zi** și 25,30 lei/zi

Alocațiile de întreținere calculate pe baza cheltuielilor efective, nominalizate de cadrul legal existent, la luna iunie 2019, sunt cele prezentate în anexele 1, 2, și 3 la proiectul de ordin. La calculul cotei de 15% din cheltuielile generale ale Direcției de creștere, exploatare și ameliorare a cabalinelor s-a avut în vedere efectivul mediu de cabaline înregistrat în perioada 2016-2018, la luna decembrie, care a fost de 2.785 capete.

Așa cum reiese și din RAPORTUL DE INSPECȚIE ECONOMICO-FINANCIARĂ nr. 79/28.02 2018, încheiat la data de 22.02.2018 la Herghelia Tulucești de către reprezentanții Direcției Generale Regionale a Finanțelor Publice Galați**: „ …se acordă alocație de hrană in valoare de 15,86 lei/zi/cabalină pentru intreținerea armăsarilor de montă publică, iar cheltuiala generată pentru intreținere este de aproximativ 52,13 lei/zi/cabalină”**

Prețurile pentru tineretul cabalin promovat în Herghelia Națională sunt de asemenea nemodificate din anul 2006 (Ordinul nr. 718/2006 privind aprobarea prețurilor pentru cabalinele trecute in Herghelia Națională).

Prețurile de decontare calculate pe baza cheltuielilor efective, nominalizate de cadrul legal existent, sunt prezentate în anexa nr. 5 la prezentul ordin.

Calculul prețurilor s-a făcut in trei trepte de vârstă, cu utilizarea modelului de calculație de fundamentare utilizat în cazul alocațiilor de întreținere.

S-au fundamentat astfel următoarele costuri de producție (calculațiile de fundamentare 1, 2 și 3 anexate):

-cost de producție pentru un mânz cu vârsta de 6 luni: 2 828 lei;

-cost de producție pentru o cabalină până la vârsta de 2 ani și 6 luni (fără dresaj): 26 736 lei;

-cost de producție pentru o cabalină până la vârsta de 3 ani (fără dresaj): 32 712 lei;

-cost de producție pentru o cabalină până la vârsta de 3 ani (cu dresaj): 38 935 lei;

-cost de producție pentru o cabalină până la vârsta de 3 ani și 6 luni (cu dresaj): 44 911 lei;

Prețurile propuse în anexa nr. 5 au ca bază aceste costuri.

Au fost propuse prețuri la nivelul a 84% din costurile calculate (s-a luat în considerare o influență negativă de 16% indusă de o piață nestructurată a cabalinelor) pentru armăsarii de 3 ani și 6 luni din clasa „Record” pentru rasele: Trăpaș, Pur sânge englez, Shagya, Pur sânge arab, Lipițan, Cal de sport, Gidran, Furioso north star, Nonius și Huțul.Pentru iepele din aceste rase și aceeși clasă s-au propus prețuri diminuate cu 2.700 lei. În cazul cabalinelor din aceleași rase din clasa „Elită” prețurile la armăsari sunt reduse cu 1.700 lei iar la iepe cu 1.000 lei.

În cazul armăsarilor cu vârsta de 3 ani din clasa „Record” pentru rasele: Semigreu, Ardenez și Cal de Bucovina, prețurile propuse urmează același algoritm. Pentru iepele din aceeși clasă și din aceleași rase prețurile propuse sunt mai mici cu 1.700 lei. În cazul cabalinelor din aceleași rase din clasa „Elită”, prețurile la armăsari sunt reduse cu 1.200 lei iar la iepe cu 1.000 lei.

1. **Schimbări preconizate**

Prin prezentul proiect de ordin se asigură completarea cadrului legislativ prin care se pot deconta de la bugetul de stat, prin bugetul autorității publice centrale care răspunde de silvicultură, normele de cheltuieli pentru întreținerea cabalinelor din patrimoniul public al statului, din categoria Herghelia Națională, precum și sumele cuvenite pentru decontarea contravalorii cabalinelor promovate în Herghelia Națională.

Facem precizarea că toate informațiile cuprinse în prezentul referat de aprobare au fost furnizate de către Regia Națională a Pădurilor-Romsilva.

Față de cele prezentate anterior am întocmit proiectul de ordin privind aprobarea Procedurii pentru stabilirea și decontarea preţurilor pentru cabalinele din patrimoniul public al statului promovate în categoria Herghelia Naţională și a Normelor de cheltuieli pentru întreţinerea cabalinelor care fac parte din categoria Herghelia Naţională, finanțate de la bugetul de stat.

**DIRECTOR**

**Dănuț IACOB**